FK Dukla Praha

Fotbalový Klub Dukla Praha on prahalainen jalkapalloseura. Sen miesten edustusjoukkue pelaa kaudella 2025–2026 Tšekin korkeimmalla sarjatasolla Chance ligassa. Seura on perustettu vuonna 1948 Tšekkoslovakian armeijan jalkapallojoukkueena.
Historia.
Seuran perustamisesta 1990-luvulle.
Dukla Prahan historia ulottuu vuoteen 1948, jolloin Tšekkoslovakian armeijan voimisteluseura ("Armádní tělocvičný klub", ATK) perustettiin. Sosialistisen Tšekkoslovakian armeijan joukkueena se koostui asepalvelustaan suorittaneista maajoukkuepelaajista, minkä lisäksi se matkusti otteluihinsa armeijan lentokoneella. Ensimmäisinä vuosina Tšekkoslovakian pääsarjatasolla ATK oli keskikastin joukkue. Joka vuosi noin puolet joukkueen pelaajista meni siviiliin ja heidät korvattiin uusilla, mikä heikensi joukkueen kemiaa.
ATK pelasi aluksi Prahan Strahovin stadionilla. Vuonna 1953 se voittaa ensimmäistä kertaa Tšekkoslovakian liigan "Úřední dům armádyn" (ÚDA) nimellä. Dukla siirtyy pelaamaan vastavalmistuneelle Stadion Juliskalle vuonna 1960.
Dukla Prahan pelaajat muodostivat merkittävän osan Tšekkoslovakian maajoukkuiden pelaajista 1960- ja 1970-luvuilla. Esimerkiksi Chilen vuoden 1962 hopeaan päättyneissä kisoissa pelasi kuusi Duklan pelaajaa. Samana vuonna Josef Masopust voitti maailman parhaalle pelaajalle myönnettävän Kultaisen pallon. Myöhemmin Ivo Viktor valittiin vuoden 1976 EM-turnauksen parhaaksi pelaajaksi.
Dukla voitti toistaiseksi viimeisen liigamestaruutensa kauden 1981–1982 päätteeksi.
Edustusjoukkue muuttaa Příbramiin.
Samettivallankumouksen jälkeen Duklan asema sekä taloudellinen tilanne heikkeni nopeasti. Tšekkoslovakian, ja myöhemmin Tšekin armeija ei enää tarvinnut jalkapalloa yhteiskunnallisen asemansa vahvistamiseen, joten seuran varat ja pelaajamateriaali hupenivat. Dukla tippui pian Tšekkoslovakian toiselle sarjatasolle, mutta tulokset eivät riittäneet pelaamiseen edes siellä. Lopulta příbramilainen liikemies Bohumír Ďuričko yhdisti joukkueen FC Potál Příbramiin, minkä myötä Dukla voitti ensimmäisen divisioonan. Pian joukkue kuitenkin muutti Příbramiin, missä se erkaantui pysyvästi armeijasta.
Duklan uudelleenperustaminen ja paluu ammattilaisseuraksi.
Edustusjoukkueen Příbramiin muuton jälkeen Stadion Juliskalla ei pelattu miesten edustusjalkapalloa vuosiin. Ainoastaan juniorijalkapallon harrastaminen säilyi Dukla Prahan nimellä. 200-luvun alussa se yhdistyi paikallisseura Dukla Dejviceen, minkä jälkeen Dukla Prahan miesten edustusjoukkue palasi pelaamaan Prahan alueen mestaruudesta.
Vuonna 2005 Dukla yhdistyy Jakubčovice nad Odrousta kotoisin olleen liikemies Josef Hájekin toisen sarjatason joukkueen kanssa. Uudelleensyntynyt Dukla Praha panosti tämän jälkeen paljon nuorisotyöhon ja omaan junioriakatemiaansa. Vuosien työ tuottaa tulosta kun joukkue nousee takaisin Tšekin korkeimmalle sarjatasolle kaudeksi 2011–2012.
Kauden 2018-2019 päätteeksi Dukla tippui Tšekin toiseksi korkeimmalle sarjatasolle Kansalliseen liigaan. Kaudella 2021-2022 Dukla sijoittuu yhdeksänneksi 30 pisteen päähän mestari FC Zbrojovka Brnosta.
Kaudeksi 2022-2023 Dukla palkkasi päävalmentajakseen entisen Tšekin maajoukkueen valmentajan ja Duklassa pitkään 1980-luvulla pelanneen Petr Radan. Kauden 2023-2024 päätteeksi joukkue varmisti Kansallisen liigan voittonsa kaksi kierrosta ennen sen päättymistä 3-2 voitolla 1. SK Prostějovista.
Paluu pääsarjaan 2024–.
Kauden 2023-2024 runkosarjan päätteeksi Dukla sijoittui toiseksi viimeiseksi, mikä tarkoitti pudotuspelien pelaamista Kansallisen liigan toiseksi sijoittunutta MFK Vyškovia vastaan. Ensimmäisessä tasapeliin päättyneessä ottelussa päävalmentaja Rada sai punaisen kortin, minkä takia hän seurasi ratkaisevaa toista pudotuspeliä katsomosta käsin. Juliskalla käyty ottelu päättyi 1-1, mutta Dukla säilytti paikkansa pääsarjatasolla rangaistupotkukilpailun päätteeksi.
Kesällä 2025 Duklan edustusjoukkueen miehistössä tapahtui suuria muutoksia. Radan sopimuksen päättyessä seuran uudeksi päävalmentajaksi palkattiin Tšekin nuorten maajoukkueen valmentajana toimineen David Holoubekin. Kevään omistajanvaihdoksen yhteydessä joukkueen urheilutoimenjohtajaksi palkattiin Martin Hašek, jonka valinnalla Dukla halusi edistää joukkueen nuorentamista.
Stadion.
Dukla Praha pelaa kotiottelunsa Dejvicessä sijaitsevalla Stadion Juliskalla. Stadion avattiin vuonna 1960, ja sitä laajennettiin 1975. Vuoden 2011 remontin jälkeen sen katsojakapasiteetti on ollut 8 150. Stadionin omistaa Tšekin armeija.
Omistus, organisaatio ja talous.
Dukla Prahan enemmistöomistaja on ollut tšekkiläinen sijoittaja Matěj Turek vuodesta 2025 lähtien. Hän osti enemmistön liikemies Petr Pauknerilta, joka oli toiminut seuran pääomistajana vuodesta 2013 lähtien. Paukner hankki pahasti talousvaikeuksissa olleen seuran vuonna 2013.
Joukkueen talous oli 2000-luvulla pääasiassa tappiollinen, ja sen omistaja Pauknerin rahoitus on ollut seuran toiminnalle merkittävää.
"Päivitetty 30. elokuuta 2025."
Tilastot.
Sarjasijoitukset.
Lähde: